Navodilo za delo na daljavo 9.a in 9.b (SLJ) 2.teden (23.3. – 27.3.)

Drage učenke, dragi učenci.

Pred nami je že drugi teden, ki je drugačen od našega vsakdana. Moram priznati, da pogrešam stik z vami in komaj čakam, da se razmere umirijo in se ponovno srečamo v živo.

Vse tiste, ki mi še niste poslali domačih nalog, prosim, da to čim prej storijo.

Naslednjo snov bi morali rešiti v treh šolskih urah. Ker je v tem poglavju tudi besedilo s posnetkom, upam, da ste se vsi registrirali s pomočjo kode, ki jo imate v delovnem zvezku.

Če imate z registracijo težave, prosite starše naj vam pomagajo.

Berite knjige za domače branje in bralno značko.

Resno upoštevajte navodila in ostanite zdravi.

Le pozdrav Silvana Mislej

**Potopis**

Potopis je pripovedovalno besedilo – v njem sporočevalec pripoveduje o tem, kod vse je potoval in kaj je med potjo doživel. Torej prikazuje svojemu bralcu/poslušalcu/gledalcu predvsem svoje doživljanje in vrednotenje krajev, skozi katere je potoval, ljudi, ki jih je srečal na svoji poti, in dogodkov, ki so se mu zgodili na tej poti; ob tem lahko predstavi tudi bistvene značilnosti in znamenitosti krajev in njihovo preteklost. Kljub krajšim opisovalnim in objektivnim delom je potopis pretežno pripovedovalno subjektivno besedilo, saj v njem prevladujeta prikazovanje sporočevalčevih osebnih doživetij na izbranem minulem potovanju (zato prevladujejo glagoli v pretekliku, in sicer v obliki za 1. osebo ednine/dvojine/množine) ter njegovo vrednotenje/komentiranje ljudi, krajev, dogodkov ... (zato je v njem veliko vrednotenjskih pridevnikov in prislovov). V potopisu je veliko glagolov – ti imajo različno vlogo in so zato v raznih oblikah, npr.− tisti, ki poimenujejo faze/korake potovanja ali sporočevalčeva doživetja na potovanju, so v pretekliku v 1. osebi ednine/dvojine/množine (npr. smo se podali, smo se vozili, smo prišli, smo naredili, smo se pripravili), − tisti, ki poimenujejo dejanja ljudi, ki so jih srečali na potovanju, so v pretekliku v 3. osebi množine (redko ednine) (npr. so tekali, so si ogledovali, so sedele, so kadile; je udaril, je pripravil, se je smejal),− tisti, ki poimenujejo lego, posebnosti, znamenitosti kraja ..., so v 3. osebi ednine/množine t. i. brezčasnega sedanjika (npr. je, se raztezajo, živijo),− tisti, ki poimenujejo dejanja/stanja iz preteklosti/zgodovine teh krajev, so v pretekliku v 3. osebi ednine/množine. Potopisu je za večjo nazornost in razumljivost pogosto dodano slikovno gradivo, npr. zemljevidi, fotografije poti, kraja ali znamenitosti, tudi ljudi.

Natančno preberite, kaj je potopis in definicijo prepišite ali prilepite v zvezek.

1. Rešite vaje v DZ2 str.30-42.
2. Napišite svoj potopis, natipkajte ga in ga pošljite na moj elektronski naslov. .

Ker ste sedaj primorani biti doma, napišite potopis po spominu. Spomnite se kakšnega lepega izleta ali potovanja in ga opišite.

1. Za vajo še delovni list.

Preberi si besedilo o Jerneju Kopitarju.

## Jernej Kopitar

Jernej Kopitar se je rodil v družini uglednega in spoštovanega kmeta v Repnjah pri Vodicah (blizu Ljubljane) 21. avgusta 1780.

Desetleten je začel obiskovati ljubljansko normalko, dve leti kasneje pa se je kot marljiv učenec že lahko vpisal na gimnazijo. Od leta 1799 dalje je kot domači učitelj poučeval v plemiški družini Bonazza. Žena pl. Bonazze je bila sestra Žige Zoisa. Kot Zoisov tajnik je lahko poglabljal svojo izobrazbo in koval načrte za prihodnost.

Oktobra 1808 je odšel na Dunaj in se vpisal na pravo, čeprav ga je bolj privlačila slavistika. V dunajskih časopisih je objavil številne pomembne prispevke. Leta 1809 je napisal Slovnico slovanskega jezika na Kranjskem, Koroškem in Štajerskem, ki je sicer napisana v nemščini, a velja za prvo znanstveno slovnico slovenskega jezika. Opazili so ga in že decembra 1810 je bil imenovan za skriptorja v dvorni knjižnici. Med študijem na Dunaju se je srečal z Vukom Karadžićem in mu nesebično pomagal pri oblikovanju srbskega jezika in zbiranju srbskih ljudskih pesmi, ki jih je močno cenil, zavračal pa je – kar zagotovo ni bilo ustrezno – Prešernova dela.  
  
Nasploh je Kopitar na mnoge sicer dobre stvari pogosto (pre)ostro reagiral in si tako pridobil nasprotnike v Ljubljani in tujini. Doma so mu leta 1833 najbolj zamerili poseg v črkarsko pravdo in cenzuro četrtega zvezka Kranjske čbelice. V svojih sodbah je bil pogosto žaljiv, čeprav se je po Pogačnikovih besedah spraševal o tem, če je res prepričan v svoje zamisli. V štiridesetih letih 19. stoletja se ga je kljub temu prijel sloves prvega slavista in človeka, na čigar mnenje se je mogoče zanesti.

Umrl je na Dunaju 11. avgusta 1844. Leta 1897 so njegove posmrtne ostanke prenesli v Ljubljano.  
  
Zaradi njegovega odnosa s Prešernom smo si Slovenci ustvarili o Kopitarju precej odklonilno sodbo, a priznati je treba, da so njegove napake odtehtala prizadevanja s slovnico, ki je postavila trdne temelje za naš nadaljnji jezikovni razvoj.

Kopitarjeva slovnica velja za prvo znanstveno. Veš, kdo sta avtorja, ki sta napisala slovnici že pred njim?

Prirejeno po:

http://www.s-sers.mb.edus.si/gradiva/w3/slo8/012\_pripoved/obravnava\_1\_1.html

Vrh obrazca

**Odgovori na vprašanja o besedilu.**

O kom/čem govori besedilo?

Koliko je bil star Kopitar, ko je umrl?

V katerem mestu je preživel večino svojega življenja?

Ali je bilo njegovo delo povezano z njegovim študijem?

Se je navduševal nad vsemi pesmimi, s katerimi je prišel v stik?

Kakšno mnenje smo si o Kopitarju ustvarili Slovenci in zakaj?

V katerem mestu lahko obiščemo njegov grob?

**Podčrtaj pravilno rešitev in utemelji svoj odgovor.**

Besedilo je subjektivno/objektivno.

Besedilo je umetnostno/neumetnostno.

Besedilo je zasebno/javno.

**Preštej povedi v tretjem odstavku. Utemelji svojo odločitev.**

**Koliko stavkov je v zadnjem odstavku. Utemelji svojo odločitev**.

**Iz tretjega odstavka izpiši vezalno priredje.**

**Naslednje povedi dopolni z zahtevanim priredjem.**

Kopitar je pomagal Vuku Karadžiću pri zbiranju ljudskih pesmi (vezalno) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Ali preberi besedilo (ločno) ali \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Spoznala sem ne samo Kopitarja, (stopnjevalno) ampak tudi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**Določi vrsto priredja.**

Ura je tiktakala in avtomobili so brzeli mimo hiše.

Ali sanjam ali je resnica?

Tone niti ne pozdravlja niti ne odzdravlja.

Prišel, videl, zmagal.

Delavec se je ulegel in v hipu zaspal.

Ali bova šla drsat ali bova igrala šah.

Deklica je šla v trgovino in si kupila lešnikovo čokolado.

Sonce se počasi dviga, rosa se suši in megla v dolini izginja.